## Uredba o izmjenama i dopunama Uredbe o unutarnjem ustrojstvu Ministarstva poduzetništva i obrta

### NN 37/2014 (24.3.2014.), Uredba o izmjenama i dopunama Uredbe o unutarnjem ustrojstvu Ministarstva poduzetništva i obrta

VLADA REPUBLIKE HRVATSKE

650

Na temelju članka 63. stavka 2. Zakona o sustavu državne uprave (»Narodne novine«, br. 150/2011 i 12/2013), Vlada Republike Hrvatske je na sjednici održanoj 19. ožujka 2014. godine donijela

UREDBU

O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA PODUZETNIŠTVA I OBRTA

Članak 1.

U Uredbi o unutarnjem ustrojstvu Ministarstva poduzetništva i obrta (»Narodne novine«, br. 21/2012 i 19/2013), članak 3. mijenja se i glasi:

»Članak 3.

Za obavljanje poslova iz djelokruga Ministarstva, ustrojavaju se sljedeće upravne organizacije i druge unutarnje ustrojstvene jedinice:

|  |
| --- |
| 1. Kabinet ministra |
| 2. Glavno tajništvo Ministarstva |
| 3. Uprava za međunarodnu suradnju, investicije i inovacije |
| 4. Uprava za poduzetništvo i obrt |
| 5. Uprava za EU programe i projekte |
| 6. Samostalni Odjel za unutarnju reviziju.«. |

Članak 2.

Naslov iznad članka 10. i članak 10. mijenjaju se i glase:

»3. UPRAVA ZA MEĐUNARODNU SURADNJU, INVESTICIJE I INOVACIJE

Članak 10.

Uprava za međunarodnu suradnju, investicije i inovacije koordinira i vodi poslove koji se odnose na bilateralnu i multilateralnu međunarodnu suradnju u poduzetništvu i obrtu; surađuje s međunarodnim organizacijama i institucijama iz područja djelokruga Ministarstva i sudjeluje u radu međunarodnih organizacija, radnih skupina, odbora, regionalnih i sl. inicijativa, surađuje s drugim zemljama na bilateralnom nivou u području poduzetništva i obrta; planira i vodi poslove u vezi sa sudjelovanjem Republike Hrvatske u Europskoj uniji i preuzimanjem obveza iz članstva, priprema izvješća za inozemna tijela, institucije Europske unije i državna tijela Republike Hrvatske u području svoga djelokruga, sudjeluje u poslovima vezanim uz međunarodne projekte, obavlja analitičko-statističke poslove prikupljajući i razmjenjujući gospodarske podatke, predlaže i prati propise koji uređuju pitanja internacionalizacije, investicija i inovacija, sudjeluje u radu međunarodnih aranžmana i režima vezano uz izvoznu kontrolu, sudjeluje na međunarodnim skupovima, seminarima, edukacijama, okruglim stolovima, forumima i slično u području poduzetništva i obrta. Uprava koordinira i vodi sve poslove i aktivnosti vezane za poticanje investicija i konkurentnosti u poduzetništvu, razvoj investicijskog okruženja, razvoj poduzetničke infrastrukture, ravnomjerni regionalni razvoj i zapošljavanje kao i jačanje inovacija i novih tehnologija u malom i srednjem poduzetništvu, te predlaže mjere za otklanjanje prepreka inovacijama, investicijama i izvozu; predlaže mjere gospodarske politike kojima se potiču investicije i unapređuju aktivnosti subjekata poduzetničke infrastrukture u cilju povećanja konkurentnosti subjekata maloga gospodarstva; predlaže mjere gospodarske politike kojima se potiču inovacije i razvoj inovacijskog okruženja, obavlja poslove vezane uz poticanje razvoja i primjene novih tehnologija, uključujući transfer tehnologije i suradnju poduzetnika sa znanstveno-istraživačkim institucijama; usklađuje strategiju poduzetništva s nacionalnom inovacijskom i strategijom poticanja investicija; izrađuje i predlaže zakonske i druge propise vezane za poticanje investicija i unapređenje poduzetničke infrastrukture; izrađuje i predlaže zakonske propise vezane za poticanje inovacija i prijenos znanja iz visokoškolskih i razvojno-istraživačkih centara u poduzetništvo; predlaže na temelju analiza aktivnosti postojećih institucija (razvojno-istraživačkih institucija, tehnoloških parkova, inovacijskih centara i centara za transfer tehnologije) način povezivanja postojeće infrastrukture i razvoja mreža institucija za poduzetništvo, na nacionalnoj, regionalnoj i na razini Europske unije; sudjeluje u poslovima vezanim za usvajanje i provedbu nacionalne inovacijske strategije, strategije pametne specijalizacije te provedbu mjera iz Operativnih programa narednog programskog perioda te Programa Unije (Obzor 2020 i COSME) vezanim za djelokrug poslova Uprave; predlaže promidžbene i edukacijske aktivnosti u vezi poticanja inovacija, o načinima upravljanja intelektualnim vlasništvom te međunarodnoj suradnji u području inovacija; predlaže promidžbene i edukacijske aktivnosti u vezi s poticanjem investicija i unapređenjem poduzetničke infrastrukture; sudjeluje u radu europskih i međunarodnih institucija; provodi poslove vezane uz analizu i razvoj hrvatskog inovacijskog sustava te uloge poduzetništva u tom sustavu; potiče i sudjeluje u ostvarivanju razvojnih projekata, programa poticanja investicijskih projekata, programa poticanja inovacija i izvoznih programa malog i srednjeg poduzetništva i obrta, te obavlja i druge poslove iz svoga djelokruga.

U sklopu Uprave za međunarodnu suradnju, investicije i inovacije, ustrojavaju se sljedeće ustrojstvene jedinice:

3.1. Sektor za investicije i poduzetničku infrastrukturu

3.2. Sektor za međunarodnu suradnju i poticanje inovacija.«.

Članak 3.

Naslov iznad članka 11. i članak 11. mijenjaju se i glase:

»3.1. Sektor za investicije i poduzetničku infrastrukturu

Članak 11.

Sektor za investicije i poduzetničku infrastrukturu koordinira i vodi poslove koji se odnose na poticanje investicija u sektoru malog gospodarstva, te na razvoj poduzetničke infrastrukture; planira i koordinira, te vodi poslove u vezi s unaprjeđenjem mjera i politika za povećanje ulaganja i konkurentnosti, razvoj investicijskog okruženja, unapređenje poduzetničke infrastrukture, te ravnomjerni regionalni razvoj i zapošljavanje u Republici Hrvatskoj; sudjeluje u izradi strategije razvoja poduzetništva; u suradnji s partnerskim institucijama koordinira i planira poslove vezane za izradu i unaprjeđenje strategije poticanja investicija, kao i aktivnosti vezane uz izradu i unaprjeđenje zakonodavnog okvira za poticanje investicija; predlaže, izrađuje i prati primjenu propisa koji uređuju pitanja poticanja investicija i razvoja aktivnosti subjekata poduzetničke infrastrukture, te osigurava njihovu učinkovitu provedbu; koordinira i vodi poslove analize i praćenja investicija i konkurentnosti hrvatskog malog i srednjeg poduzetništva, sudjeluje na međunarodnim skupovima, seminarima, edukacijama, okruglim stolovima, forumima i slično u području poduzetništva i obrta; koordinira sve aktivnosti vezane uz poticanje investicija u malom i srednjem poduzetništvu, te predlaže mjere za otklanjanje prepreka ulaganjima; predlaže provođenje mjera gospodarske politike s ciljem povećanja domaćih i stranih investicija i razvoja povoljnog investicijskog i poslovnog okruženja; pruža podršku ulagačima prilikom realizacije ulagačkih projekata, koordinira i provodi promidžbene i edukativne aktivnosti za promicanje i privlačenje investicija, te promicanje razvoja poduzetničke infrastrukture. Sudjeluje u poslovima vezanim za međunarodne projekte, obavlja i koordinira analitičko-statističke poslove u vezi prikupljanja i razmjene gospodarskih podataka, vodi i koordinira poslove odobravanja i korištenje poticajnih mjera za investicije, identificira i predlaže načine rješavanja problema nastalih u realizaciji konkretnih projekata, sudjeluje u pripremi programa i projekata u vezi s korištenjem fondova Europske unije i ostalih oblika međunarodne pomoći, izrađuje stručne programe, programe tehničke naravi, te daje stručna mišljenja iz svoga djelokruga. Prati stanje te izrađuje analize i sastavlja izvješća o provedbi programa poticanja investicija i razvoja poduzetničke infrastrukture i korištenju potpora; koordinira i obavlja stručne poslove u vezi s predlaganjem i provedbom mjera za razvoj i unapređenje poduzetničke infrastrukture, te mjera za poticanje i povećanje investicija u subjekte malog gospodarstva; prati i analizira stanje na području poticanja investicija i poticanja razvoja subjekata poduzetničke infrastrukture; koordinira poslove nadzora nad korištenjem potpora, sudjeluje u pripremi i prati izvršenje državnog proračuna, te obavlja i druge poslove iz svoga djelokruga.

U sklopu Sektora za investicije i poduzetničku infrastrukturu, ustrojavaju se sljedeće ustrojstvene jedinice:

3.1.1. Služba za poticanje investicija

3.1.2. Služba za poduzetničku infrastrukturu.«.

Članak 4.

Naslov iznad članka 12. i članak 12. mijenjaju se i glase:

»3.1.1. Služba za poticanje investicija

Članak 12.

Služba za poticanje investicija obavlja poslove koji se odnose na planiranje i unaprjeđenje mjera i politika za povećanje ulaganja i konkurentnosti, razvoj investicijskog okruženja, te ravnomjerni regionalni razvoj u Republici Hrvatskoj. Služba obavlja poslove analize i praćenja investicija i konkurentnosti hrvatskog malog i srednjeg poduzetništva, planira, izrađuje i u suradnji s partnerskim institucijama koordinira aktivnosti vezane uz izradu i unaprjeđenje strategije poticanja investicija i konkurentnosti poduzetništva, kao i aktivnosti vezane uz izradu i unaprjeđenje zakonskog okvira za poticanje investicija. Služba pruža tehničku i savjetodavnu pomoć investitorima i surađuje s drugim tijelima državne uprave, te tijelima jedinica lokalne i područne (regionalne) samouprave i gospodarskim institucijama na projektima usmjerenima promicanju ulaganja, te otklanjanju prepreka za ulaganja. U dijelu koji se odnosi na provedbu zakonske regulative i odobravanje poticajnih mjera subjektima malog gospodarstva, osigurava primjenu zakonske regulative i učinkovitu provedbu zakona i drugih propisa, koordinira zaprimanje i obradu zahtjeva za korištenjem poticaja, te vođenje evidencija i nadzora nad korištenjem potpora za investicije. U suradnji s partnerskim institucijama provodi aktivnosti promidžbe i edukacije u vezi promicanja i privlačenja investicija. Služba sudjeluje u pripremi i provedbi projekata koji se financiraju iz Programa Unije, izrađuje stručne programe za poticanje investicija i jačanje konkurentnosti malog i srednjeg poduzetništva, daje stručna mišljenja i usmjerava programe poticanja investicija sukladno direktivama Europske unije, daje stručna mišljenja i ocjene vezano uz poticaje za investicije; sudjeluje na međunarodnim skupovima, seminarima, edukacijama, okruglim stolovima, forumima i slično u području poticanja investicija; prati stanje te izrađuje analize i sastavlja izvješća o stanju programa poticaja investicija malog i srednjeg poduzetništva; obavlja stručne poslove u vezi s predlaganjem i provedbom mjera za poticanje i povećanje ulaganja u poduzetništvo; prati i analizira stanje na području poduzetništva; na temelju analitičkih izvješća predlaže mjere gospodarske politike kojima se potiču ulaganja u cilju povećanja konkurentnosti subjekata maloga gospodarstva. Sudjeluje u pripremi i prati izvršenje državnog proračuna u okviru djelokruga Službe, te obavlja i druge poslove iz svoga djelokruga.

U sklopu Službe za poticanje investicija, ustrojavaju se sljedeće ustrojstvene jedinice:

3.1.1.1. Odjel za investicije

3.1.1.2. Odjel za nadzor provedbe poticaja.«.

Članak 5.

Naslov iznad članka 13. i članak 13. mijenjaju se i glase:

»3.1.1.1. Odjel za investicije

Članak 13.

Odjel za investicije obavlja poslove koji se odnose na planiranje i razvoj mogućnosti za privlačenje svih oblika ulaganja u malo i srednje poduzetništvo, realizaciju i poticanje investicijskih projekata u Republici Hrvatskoj, te unapređenje investicijskog okruženja. Odjel sudjeluje u izradi strategije i zakonske regulative poticanja investicija i konkurentnosti poduzetništva, surađuje s drugim tijelima državne uprave, te tijelima jedinica lokalne i područne (regionalne) samouprave i gospodarskim institucijama na području poticanja i privlačenja ulaganja. Odjel pruža tehničku i savjetodavnu pomoć domaćim i stranim ulagačima prilikom realizacije ulagačkih projekata u poduzetništvu i obrtu. Sudjeluje u provedbi zakonske regulative, prima i obrađuje zahtjeve i odobrava poticajne mjere subjektima malog gospodarstva, te vodi evidenciju i nadzor korištenja potpora za investicije. Odjel identificira probleme nastale u realizaciji konkretnih investicijskih projekata i predlaže rješenja za otklanjanje prepreka za ulaganja. Odjel predlaže i unaprjeđuje zakonsku regulativu s ciljem poboljšanja uvjeta za ulaganje u poduzetništvo, surađuje s drugim tijelima državne uprave Republike Hrvatske vezano za provođenje zakona i drugih akata, te prati primjenu zakonskih propisa. Odjel sudjeluje u pripremi i provedbi projekata financiranih iz Programa Unije, kao i ostalih oblika međunarodne pomoći; predlaže izmjene i dopune propisa radi otklanjanja prepreka za investicije u malom i srednjem poduzetništvu; prati programe nositelja provedbe Programa razvoja poduzetništva i obrtništva; surađuje s Ministarstvom financija i Agencijom za zaštitu tržišnog natjecanja u području državnih potpora; sudjeluje u aktivnostima vezanim za međunarodne ugovore Republike Hrvatske vezane uz područje poduzetništva; sudjeluje u pripremi i prati izvršenje državnog proračuna u okviru djelokruga Odjela; usko surađuje s Hrvatskom agencijom za malo gospodarstvo i investicije u vezi promicanja investicija. Odjel obavlja stručne poslove u vezi s izradom i provedbom zakona i drugih propisa, te predlaganjem i provedbom mjera za poticanje i povećanje ulaganja u subjekte maloga gospodarstva; usklađuje izradu zakona i drugih propisa iz djelokruga Uprave, izrađuje upute radi provođenja zakona, daje stručna mišljenja i objašnjenja u vezi s primjenom i provedbom zakona, prati i osigurava učinkovitu primjenu zakona i drugih propisa; prati usklađivanje zakonodavstva vezanog za poduzetništvo i investicije s direktivama Europske unije, priprema pravni okvir za akte unutar Uprave; izrađuje stručne programe, daje stručna mišljenja i usmjerava programe razvoja poduzetništva putem poticanja investicija, te daje stručna mišljenja i ocjene vezano za poticanje investicija; prati stanje te izrađuje analize i sastavlja izvješća o provedbi programa poticanja investicija; predlaže mjere razvoja i unaprjeđenja poduzetništva u vezi s poticanjem ulaganja i razvojem investicijskog okruženja; prati i analizira stanje na području poduzetništva; surađuje s ostalim ustrojstvenim jedinicama Ministarstva; surađuje s komorama, obrazovnim ustanovama, tijelima državne uprave, lokalne i područne (regionalne) samouprave i drugim institucijama; prati korištenje poticajnih mjera iz programa poticanja investicija, te obavlja i druge poslove iz svoga djelokruga.«.

Članak 6.

Naslov iznad članka 14. i članak 14. mijenjaju se i glase:

»3.1.1.2. Odjel za nadzor provedbe poticaja

Članak 14.

Odjel za nadzor provedbe poticaja obavlja poslove koji se odnose na planiranje i razvoj sustava poticajnih mjera za investicije u sektoru malog gospodarstva, dodjelu i korištenje poticaja, te praćenje i nadzor nad izvršenim ulaganjima i korištenjem poticajnih mjera za investicije u Republici Hrvatskoj. Odjel sudjeluje u izradi strategije poticanja investicija i konkurentnosti za poduzetništvo, predlaže i unaprjeđuje zakonsku regulativu s ciljem poboljšanja uvjeta za ulaganje u poduzetništvo, surađuje s drugim tijelima državne uprave vezano za provođenje zakona i drugih propisa, te prati primjenu zakonske regulative. Surađuje s drugim tijelima državne uprave, te tijelima jedinica lokalne i područne (regionalne) samouprave i gospodarskim institucijama u vezi s osiguravanjem učinkovitog sustava poticanja investicija, te kontinuiranog nadzora nad korištenjem poticajnih mjera za investicije. Odjel zaprima i obrađuje zahtjeve za isplatom potpora, te o njima vodi evidenciju; identificira probleme nastale u realizaciji konkretnih projekata, te predlaže rješenja; obavlja analitičko-statističke poslove u vezi prikupljanja, obrade i razmjene podataka u vezi sustava poticajnih mjera za investicije. Odjel pruža tehničku i savjetodavnu pomoć domaćim i stranim ulagačima u vezi s primjenom propisa u vezi s poticajnim mjerama za investicije i izradom izvješća o izvršenim ulaganjima i korištenjem poticajnih mjera; prati korištenje sredstava iz programa poticanja investicija i provodi nadzor nad korištenjem dodijeljenih potpora, prati i osigurava učinkovitu primjenu zakona i drugih propisa. Odjel sudjeluje u pripremi i provedbi projekata financiranih iz Programa Unije, kao i ostalih oblika međunarodne pomoći, te predlaže izmjene i dopune propisa u svrhu poboljšanja sustava poticaja za investicije i njihove kontrole u malom i srednjem poduzetništvu; usko surađuje s Ministarstvom financija i Agencijom za zaštitu tržišnog natjecanja u području državnih potpora; sudjeluje u pripremi i prati izvršenje državnog proračuna u okviru djelokruga Odjela; obavlja stručne poslove u vezi s izradom i provedbom zakona i drugih propisa; usklađuje izradu zakona i drugih propisa iz djelokruga Uprave, izrađuje upute radi provođenja zakona, daje stručna mišljenja i objašnjenja u vezi s primjenom i provedbom zakona; izrađuje i vodi baze podataka o korištenju poticaja za investicije, izrađuje analize i sastavlja izvješća o provedbi programa poticaja i provedenim kontrolama nad korištenjem poticaja; izrađuje stručne programe, daje stručna mišljenja, ocjene i projekcije vezano za korištenje poticaja; surađuje s ostalim ustrojstvenim jedinicama Ministarstva, te obavlja i druge poslove iz svoga djelokruga.«

Članak 7.

Naslov iznad članka 15. i članak 15. mijenjaju se i glase:

»3.1.2. Služba za poduzetničku infrastrukturu

Članak 15.

Služba za poduzetničku infrastrukturu obavlja poslove koji se odnose na planiranje i unaprjeđenje mjera i politika za razvoj poduzetničke infrastrukture i poslovnog okruženja u Republici Hrvatskoj. Služba obavlja poslove analize i praćenja subjekata poduzetničke infrastrukture, planira, izrađuje i u suradnji s partnerskim institucijama koordinira aktivnosti vezane uz izradu i unaprjeđenje programa poticanja razvoja poduzetničke infrastrukture. Služba pruža savjetodavnu pomoć subjektima poduzetničke infrastrukture i surađuje s drugim tijelima državne uprave, te tijelima jedinica lokalne i područne (regionalne) samouprave i gospodarskim institucijama na projektima usmjerenima promicanju razvoja poduzetničke infrastrukture. U dijelu koji se odnosi na provedbu zakonske regulative, vodi sistematiziranu bazu podataka subjekata poduzetničke infrastrukture, sustavno prikuplja i analizira podatke o istima, te izvješćuje o stanju poduzetničke infrastrukture u Republici Hrvatskoj; prati i osigurava učinkovitu primjenu zakona. U vezi s odobravanjem poticajnih mjera subjektima poduzetničke infrastrukture, prima i obrađuje zahtjeve, te vodi evidenciju i nadzor korištenja potpora; sustavno prati, analizira i izvješćuje o rezultatima i učincima provedbe mjera poticanja poduzetničke infrastrukture; na temelju analitičkih izvješća predlaže izmjene sustava potpora za unapređenje poslovnih aktivnosti subjekata poduzetničke infrastrukture. U suradnji s partnerskim institucijama provodi aktivnosti promidžbe i edukacije u vezi poticanja razvoja poduzetničke infrastrukture. Služba sudjeluje u pripremi i provedbi projekata financiranih iz Programa Unije, kao i ostalih oblika međunarodne pomoći, te prati programe nositelja provedbe Programa razvoja poduzetništva i obrtništva. Služba daje stručna mišljenja i usmjerava programe poticanja razvoja poduzetničke infrastrukture sukladno direktivama Europske unije, te daje stručna mišljenja i ocjene vezano za poticaje za razvoj poduzetničke infrastrukture i poslovnog okruženja. Sudjeluje u pripremi i prati izvršenje državnog proračuna u okviru djelokruga Službe, surađuje s ostalim ustrojstvenim jedinicama Ministarstva, te obavlja i druge poslove iz svoga djelokruga.«.

Članak 8.

Naslov iznad članka 16. i članak 16. mijenjaju se i glase:

»3.2. Sektor za međunarodnu suradnju i poticanje inovacija

Članak 16.

Sektor za međunarodnu suradnju i poticanje inovacija koordinira i vodi poslove koji se odnose na multilateralnu međunarodnu suradnju u poduzetništvu i obrtu; surađuje s međunarodnim organizacijama i institucijama iz područja djelokruga Ministarstva i sudjeluje u radu međunarodnih organizacija, radnih skupina, odbora, regionalnih i sl. inicijativa, surađuje s drugim zemljama na bilateralnom nivou u području poduzetništva i obrtništva, planira i vodi poslove u vezi sa sudjelovanjem Republike Hrvatske u Europskoj uniji i preuzimanjem obveza iz članstva, priprema izvješća za inozemna tijela, institucije Europske unije i državna tijela Republike Hrvatske u području svoga djelokruga, sudjeluje u poslovima vezanim uz međunarodne projekte, obavlja analitičko-statističke poslove prikupljajući i razmjenjujući gospodarske podatke, predlaže i prati propise koji uređuju pitanja ulaganja, sudjeluje u radu međunarodnih aranžmana i režima vezano uz izvoznu kontrolu, sudjeluje na međunarodnim skupovima, seminarima, edukacijama, okruglim stolovima, forumima i slično u području poduzetništva i obrta; koordinira sve aktivnosti vezane uz jačanje inovacija i novih tehnologija u malom i srednjem poduzetništvu, te predlaže mjere za otklanjanje prepreka inovacijama i izvozu; predlaže provođenje mjera gospodarske politike, s ciljem povećanja ulaganja u istraživanje, razvoj i inovacije i razvoja povoljnog okruženja za osnivanje, razvoj i rast na znanju utemeljenih poduzeća; sudjeluje u poslovima vezanim za međunarodne projekte, obavlja analitičko-statističke poslove prikupljajući i razmjenjujući gospodarske podatke, predlaže i prati propise koji uređuju pitanja inovacija i izvoza, izrađuje prijedloge propisa i prati njihovu primjenu, sudjeluje u pripremi programa i projekata te provedbi projekata iz programa Europske unije i ostalih oblika međunarodne pomoći, izrađuje stručne programe, programe tehničke naravi, daje stručna mišljenja i usmjerava programe inovativnog poduzetništva, radi na povezivanju predstavnika znanstvene i istraživačke zajednice i poduzetnika, daje stručna mišljenja vezano uz poticaje za inovacije, nove tehnologije i transfer tehnologije; prati stanje te izrađuje analize i sastavlja izvješća o stanju programa poticaja inovacija obavlja stručne poslove u vezi s predlaganjem i provedbom mjera za poticanje i povećanje ulaganja u istraživanje, razvoj i inovacije u sektoru malog gospodarstva; prati i analizira stanje na području poduzetništva; utvrđuje i predlaže mjere i aktivnosti radi poticanja lokalnih programa razvoja poduzetništva i ulaganja u lokalne programe; predlaže mjere gospodarske politike kojima se potiču inovacije u subjektima poduzetništva; predlaže mjere razvoja i unaprjeđenja poduzetništva putem tehnološkog razvoja te primjene znanja (uključujući razvoj znanjem intenzivnih usluga i ne-tehnoloških inovacija) inovacija i njihove komercijalizacije, te obavlja i druge poslove iz svoga djelokruga.

U sklopu Sektora za međunarodnu suradnju i poticanje inovacija ustrojavaju se sljedeće ustrojstvene jedinice:

3.2.1. Služba za međunarodnu institucionalnu suradnju

3.2.2. Služba za inovacije.«.

Članak 9.

Naslov iznad članka 17. i članak 17. mijenjaju se i glase:

»3.2.1. Služba za međunarodnu institucionalnu suradnju

Članak 17.

Služba za međunarodnu institucionalnu suradnju koordinira poslove koji se odnose na bilateralnu i multilateralnu međunarodnu suradnju u poduzetništvu i obrtu, surađuje s međunarodnim organizacijama i institucijama iz područja djelokruga Ministarstva, sudjeluje u radu međunarodnih organizacija, radnih skupina, odbora, regionalnih i sl. inicijativa, surađuje s drugim zemljama na bilateralnom nivou u području poduzetništva i obrtništva, planira i vodi poslove u vezi sa sudjelovanjem Republike Hrvatske u Europskoj uniji, preuzimanje obveza iz članstva, priprema izvješća za inozemna tijela, institucije Europske unije i državna tijela Republike Hrvatske uključujući i izradu izvješća o radu Ministarstva, sudjeluje u poslovima vezanim uz međunarodne projekte, obavlja analitičko-statističke poslove prikupljajući i razmjenjujući gospodarske podatke, predlaže i prati propise koji uređuju pitanja inovacija i izvoza, sudjeluje u radu međunarodnih aranžmana i režima vezano uz provedbu međunarodnih inovacijskih projekata, te uz izvoznu kontrolu, sudjeluje na međunarodnim skupovima, seminarima, edukacijama, okruglim stolovima, forumima i slično u području poduzetništva i obrta; obavlja poslove koji se odnose na planiranje, razvoj i unaprjeđenje mjera i politike za povećanje inovacijskog i izvoznog potencijala hrvatskoga gospodarstva i unaprjeđenja svih oblika inovacijskih i izvoznih aktivnosti hrvatskih gospodarskih subjekata. Pruža tehničku i savjetodavnu pomoć i potporu hrvatskim izvozno-orijentiranim tvrtkama prilikom nastupa na stranim tržištima i surađuje s drugim državnim, lokalnim i gospodarskim institucijama na pojedinim projektima usmjerenima k jačanju inovativnosti, međunarodne konkurentnosti i internacionalizacije hrvatskoga gospodarstva te otklanjanja prepreka izvozu. Provodi i koordinira projekte definirane izvoznim i inovacijskim strategijama, sudjeluje u pripremi programa i projekata te provedbi projekata iz Programa Unije i ostalih oblika međunarodne pomoći, izrađuje plan međunarodnih aktivnosti Ministarstva, te koordinira poslove izrade dokumenta potrebnih za međunarodne susrete na visokoj razini, te obavlja i druge poslove iz svoga djelokruga.

U sklopu Službe za međunarodnu institucionalnu suradnju, ustrojavaju se sljedeće ustrojstvene jedinice:

3.2.1.1. Odjel za poticanje izvoza

3.2.1.2. Odjel za multilateralnu suradnju.«.

Članak 10.

Naslov iznad članka 18. i članak 18. mijenjaju se i glase:

»3.2.1.1. Odjel za poticanje izvoza

Članak 18.

Odjel za poticanje izvoza obavlja poslove koji se odnose na planiranje, razvoj i unaprjeđenje mjera i politike za povećanje izvoznog potencijala hrvatskoga gospodarstva i unaprjeđenja svih oblika izvoznih aktivnosti hrvatskih gospodarskih subjekata. Odjel obavlja poslove analize i praćenja trendova međunarodnih gospodarskih odnosa te trendova kretanja izvoza i vanjsko-trgovinske razmjene Republike Hrvatske, planira, izrađuje i u suradnji s partnerskim institucijama koordinira aktivnosti vezane uz izradu i unaprjeđenje izvozne strategije. Pruža tehničku i savjetodavnu pomoć i potporu hrvatskim izvozno-orijentiranim tvrtkama prilikom nastupa na stranim tržištima i surađuje s drugim državnim, lokalnim i gospodarskim institucijama na pojedinim projektima usmjerenima k jačanju inovativnosti, međunarodne konkurentnosti i internacionalizacije hrvatskoga gospodarstva te otklanjanja prepreka izvozu. Provodi i koordinira projekte definirane izvoznim strategijama. U suradnji s partnerskim institucijama provodi aktivnosti promidžbe izvoza, edukacije i podizanja kompetencija za izvoz te obavlja i druge poslove iz svoga djelokruga.«.

Članak 11.

Naslov iznad članka 19. i članak 19. mijenjaju se i glase:

»3.2.1.2. Odjel za multilateralnu suradnju

Članak 19.

Odjel za multilateralnu suradnju organizira, priprema, prati te sudjeluje u provedbi bilateralnih i multilateralnih gospodarskih odnosa Republike Hrvatske s inozemstvom u području poduzetništva i obrta. Prati stanje i trendove u gospodarstvima zemalja partnera i predlaže mjere za jačanje gospodarskih odnosa; sudjeluje u pregovorima o bilateralnim ugovorima iz područja poduzetništva i obrta; sudjeluje u radu mješovitih odbora za gospodarsku suradnju iz djelokruga rada Ministarstva; sudjeluje u promociji hrvatskog poduzetništva i obrta u inozemstvu; izrađuje posebne preglede, informacije, izvješća i analize iz područja gospodarske multilaterale, sudjeluje na međunarodnim skupovima, seminarima, edukacijama, okruglim stolovima, forumima i sl. u području poduzetništva i obrta; organizira, priprema, prati i sudjeluje u provedbi multilateralnih gospodarskih odnosa Republike Hrvatske s inozemstvom u području poduzetništva i obrta, posebno u pogledu jačanja inovativnosti i konkurentnosti subjekata poduzetništva. Organizira poslove koji se odnose na suradnju s međunarodnim organizacijama, gospodarskim asocijacijama i mrežama za poticanje međunarodne suradnje u istraživanju, razvoju i inovacijama, i ostalim inicijativama te financijskim institucijama u području djelokruga rada Ministarstva. Sudjeluje u radu međunarodnih organizacija, radnih skupina, odbora, regionalnih i sl. inicijativa za razvoj poduzetništva i obrta. Priprema i sudjeluje u aktivnostima multilateralnih organizacija i inicijativa, izrađuje izvješća i analize iz područja multilateralne suradnje, sudjeluje na međunarodnim skupovima, seminarima, edukacijama, okruglim stolovima, forumima i sl. u području poduzetništva i obrta, te obavlja i druge poslove iz svoga djelokruga.«.

Članak 12.

Naslov iznad članka 20. i članak 20. mijenjaju se i glase:

»3.2.2. Služba za inovacije

Članak 20.

Služba za inovacije izrađuje stručne programe i daje stručna mišljenja u vezi s poticanjem subjekata malog gospodarstva na ulaganje u istraživanje i inovacije, uključujući ulaganje u ne-tehnološke inovacije, poticanje osnivanja na znanju utemeljenih poduzeća (start-up) te unapređenje inovacijske infrastrukture i mreže potpornih institucija za inovativno poduzetništvo, na makroekonomskoj razini i na razini Europske unije, povezivanjem poduzetnika i znanstveno-istraživačkih institucija, razvojem inovativnih proizvoda, usluga i procesa te njihove komercijalizacije, povezivanjem s drugim institucijama u svrhu unapređenja poslovanja i jačanja inovacijskih kapaciteta, te surađuje s ostalim tijelima javne uprave i akademske zajednice u izradi programa razvoja i komercijalizacije inovacija, izrađuje prijedloge projekata poticanja razvoja inovativnog poduzetništva, prati provođenje (monitoring) projekata razvoja inovativnog poduzetništva. Sudjeluje u pripremi programa i projekata te provedbi projekata iz Programa Unije, pretpristupnih, strukturnih fondova i Kohezijskog programa Europske unije i ostalih oblika međunarodne pomoći, sudjeluje na konferencijama, stručnim skupovima, edukacijama, predavanjima i slično iz svoga djelokruga, izrađuje stručne programe i daje stručna mišljenja u vezi s programima poduzetnika te surađuje s ostalim tijelima javne uprave i akademske zajednice u izradi programa poticaja inovacija, predlaže mjere gospodarske politike kojima se potiču inovacije u subjektima poduzetništva; predlaže mjere razvoja i unaprjeđenja poduzetništva putem tehnološkog razvoja te primjene znanja (uključujući razvoj znanjem intenzivnih usluga i ne-tehnoloških inovacija) inovacija i njihove komercijalizacije, prati provođenje (monitoring) projekata poticanja poduzetništva, te obavlja i druge poslove iz svoga djelokruga.«.

Članak 13.

Naslov iznad članka 21. i članak 21. mijenjaju se i glase:

»4. UPRAVA ZA PODUZETNIŠTVO I OBRT

Članak 21.

Uprava za poduzetništvo i obrt prati stanje u području malog i srednjeg poduzetništva, obrta, zadrugarstva te klastera s ciljem prepoznavanja i otklanjanja prepreka za brži razvoj, izrađuje i provodi programe i koordinira poslove koji se odnose na financijsku podršku poduzetništvu i obrtu a posebno na rad s domaćim financijskim institucijama, predlaže politiku mjera za sustavni razvoj kroz promidžbu, izobrazbu, učenje za poduzetništvo, strukovno obrazovanje i usavršavanje, informiranje, stručnu pomoć, formiranje i dodjelu poticajnih sredstava, nadzire namjensko trošenje sredstava potpora, izgradnju i razvoj institucionalne podrške, uspostavlja i povezuje registre kroz središnji informacijski sustav radi praćenja i analize poduzetništva, usklađuje pravne propise; potiče međusobno povezivanje subjekata maloga gospodarstva te njihovo povezivanje s velikim gospodarskim subjektima; prati djelovanje i predlaže unaprjeđenje instrumenata gospodarskog sustava; osmišljava mjere gospodarske politike za malo i srednje poduzetništvo, obrt, zadrugarstvo i klastere, predlaže i organizira stručno usavršavanje poduzetnika, vodi sve poslove vezano uz alternativne investicijske fondove, prati i analizira podatke o malom i srednjem poduzetništvu i obrtu te trendove njegova razvoja; obavlja stručne poslove koji se odnose na prilagodbu propisa propisima Europske unije; surađuje s drugim tijelima državne uprave, jedinicama lokalne i područne (regionalne) samouprave, stručnim i znanstvenim institucijama; izrađuje nacrte prijedloga zakona i prijedloge drugih propisa iz nadležnosti Uprave; izrađuje prijedlog državnog proračuna vezano uz aktivnosti Uprave, daje stručna mišljenja i objašnjenja u vezi s primjenom i provedbom zakona i drugih propisa; prati i predlaže izmjene propisa, priprema izradu i izrađuje nacrte prijedloga međudržavnih ugovora iz nadležnosti Uprave; provodi upravni postupak u drugom stupnju i upravni nadzor u upravnim stvarima iz područja obrta, ako ti poslovi ili dio tih poslova zakonom, drugim propisom ili ovom Uredbom nisu stavljeni u nadležnost druge unutarnje ustrojstvene jedinice ili upravne organizacije u sastavu Ministarstva; prati primjenu i osigurava izvršenje zakona i drugih propisa; procjenjuje učinke propisa, sudjeluje u pripremi programa i projekata te provedbi projekata i programa Europske unije i ostalih oblika međunarodne pomoći, te obavlja i druge poslove iz svoga djelokruga.

U sklopu Uprave za poduzetništvo i obrt, ustrojavaju se sljedeće ustrojstvene jedinice:

4.1. Sektor za financijsku podršku i praćenje poduzetništva i obrta

4.2. Sektor za unaprjeđenje i razvoj poduzetništva i obrta.«.

Članak 14.

Naslov iznad članka 22. i članak 22. mijenjaju se i glase:

»4.1. Sektor za financijsku podršku i praćenje poduzetništva i obrta

Članak 22.

Sektor za financijsku podršku i praćenje poduzetništva i obrta prati stanje u malom gospodarstvu s ciljem prepoznavanja i otklanjanja prepreka za brži razvoj malog i srednjeg poduzetništva, predlaže, izrađuje i provodi projekte poticaja; razvija različite oblike podrške malom gospodarstvu na temelju strateških dokumenata Republike Hrvatske o razvoju malog gospodarstva; prati djelovanje i predlaže politiku mjera i instrumenata za sustavni razvoj kroz promidžbu, izobrazbu, informiranje, stručnu pomoć, formiranje i dodjelu poticajnih sredstava, izgradnju institucionalne podrške i usklađivanje pravnih propisa; izrađuje i provodi programe i koordinira poslove za rad s domaćim financijskim institucijama; potiče i sudjeluje u ostvarivanju razvojnih projekata, investicijskih programa, novih tehnologija i izvoznih programa malog i srednjeg poduzetništva i obrta; pruža pomoć u financiranju drugih programa koji su od značenja za razvoj jedinica lokalne i područne (regionalne) samouprave; obavlja mandatne poslove s poslovnim bankama u vezi s kreditiranjem poduzetnika kojima se odobravaju sredstva nakon što poslovne banke vrednuju i ocijene projekte; pruža potrebnu pomoć i informacije te surađuje s mandatnim bankama u odobravanju i provođenju razvojnih programa kroz administrativne poslove na utvrđivanju hijerarhije odobravanja i korištenja sredstava; vodi sve poslove vezano uz alternativne investicijske fondove, priprema razvojne programe u malom gospodarstvu i obrtu usmjerene na novo zapošljavanje i izvoz, analizira i prati uspješnost realizacije plasmana sredstava i sredstava plasiranih u prioritetne gospodarske grane u ukupnom plasmanu, povećanja učinkovitosti naplate financiranih projekata primjenom metodologije za ocjenu mogućih rizika po sektorima, područjima i gospodarskim subjektima; surađuje s bankama u svrhu osiguranja potrebnih dodatnih ulaganja radi kvalitetnijeg ostvarenja namjene i povrata sredstava; koordinira aktivnosti s drugim nositeljima provedbe razvojnih programa i projekata u poduzetništvu; predlaže unaprjeđenje mjera i instrumenata poticanja razvoja poduzetništva u svojem djelokrugu, potiče međusobno povezivanje subjekata maloga gospodarstva te njihovo povezivanje s velikim gospodarskim subjektima; prati rad udruga poduzetnika; organizira savjetovanja o poduzetništvu, sudjeluje na seminarima i konferencijama o poduzetništvu; predlaže i organizira stručno usavršavanje poduzetnika; ostvaruje kontakte s međunarodnim organizacijama i sudjeluje u njihovom radu; obavlja stručne poslove koji se odnose na prilagodbu propisa propisima Europske unije; surađuje s drugim tijelima državne uprave, jedinicama lokalne i područne (regionalne) samouprave, stručnim i znanstvenim institucijama. Izrađuje metodologiju za praćenje učinaka mjera poticanja poduzetništva, kao središnja baza podataka za potrebe analiza, prognoza, vrednovanja i planiranja mjera za malo gospodarstvo; sustavno prati, analizira i izvješćuje o rezultatima provedbe mjera poticaja, sukladno zakonima koji reguliraju poticanje razvoja maloga gospodarstva; prati programe nositelja provedbe programa razvoja maloga gospodarstva; predlaže usklađivanje s programima razvoja poduzetništva na razini Republike Hrvatske; usko surađuje s Agencijom za zaštitu tržišnog natjecanja u vezi s potporama; vodi registar potpora i učinaka mjera za malo gospodarstvo, razvija i održava Središnji informacijski sustav malog gospodarstva; izrađuje nacrte prijedloga zakona i prijedloge drugih propisa iz nadležnosti Sektora; izrađuje prijedlog državnog proračuna vezano za aktivnosti Sektora, daje stručna mišljenja i objašnjenja u vezi s primjenom i provedbom zakona i drugih propisa; prati i predlaže izmjene propisa, priprema izradu i izrađuje nacrte prijedloga međudržavnih ugovora iz nadležnosti Sektora; provodi upravni postupak u drugom stupnju i upravni nadzor u upravnim stvarima iz nadležnosti Sektora, ako ti poslovi ili dio tih poslova zakonom, drugim propisom ili ovom Uredbom nisu stavljeni u nadležnost druge unutarnje ustrojstvene jedinice ili upravne organizacije u sastavu Ministarstva; prati primjenu i osigurava izvršenje zakona i drugih propisa; sudjeluje u pripremi programa i projekata te provedbi projekata i programa Europske unije i ostalih oblika međunarodne pomoći, te obavlja i druge poslove iz svoga djelokruga.

U sklopu Sektora za financijsku podršku i praćenje poduzetništva i obrta, ustrojavaju se sljedeće ustrojstvene jedinice:

4.1.1. Služba za programe potpora, analizu i Središnji informacijski sustav malog gospodarstva

4.1.2. Služba za financijsku podršku.«.

Članak 15.

Naslov iznad članka 23. i članak 23. mijenjaju se i glase:

»4.1.1. Služba za programe potpora, analizu i Središnji informacijski sustav malog gospodarstva

Članak 23.

Služba za programe potpora, analizu i Središnji informacijski sustav malog gospodarstva koordinira poslove na ustroju i organizaciji Središnjeg informacijskog sustava malog gospodarstva (dalje u tekstu: SISMG); predlaže poslovna, normativna, informatička i razvojna rješenja sustava te programska i tehnološka unaprjeđenja; obavlja poslove vezane za komunikacijsko povezivanje sustava SISMG s postojećim bazama podataka u tijelima državne uprave i drugim institucijama i agencijama; pruža stručnu pomoć korisnicima sustava u cilju pravilne uporabe strojne i programske opreme i vodi administratorske sustavne poslove u svrhu uređivanja prava pristupa i davanja ovlaštenja korisnicima sustava; vodi brigu o sigurnosnom pohranjivanju svih podataka središnje baze podataka i zaštiti sustava, uredovnom funkcioniranju i održavanju sustava; prikuplja, obrađuje i analizira podatke registriranih subjekata malog gospodarstva i drugih subjekata koji obavljaju poduzetničku djelatnost sukladno propisima; nadležna je za operativne i druge akte povezane s pravilima, ovlaštenjima i odgovornostima za uporabu sustava SISMG. Služba pruža stručnu pomoć, organizira učenje i savjetuje korisnike sustava SISMG te predlaže razvoj i unaprjeđivanje SISMG-a kao integralnog informacijskog sustava malog gospodarstva; sudjeluje u izradi i provedbi strategija i programa poticanja malog gospodarstva i nadležna je za provedbu programskih i strateških mjera i aktivnosti primjenom programskih rješenja sustava SISMG. Prati stanje u malom gospodarstvu s ciljem prepoznavanja i otklanjanja prepreka za njegov brži razvoj; osmišljava mjere gospodarske politike temeljem praćenja podataka i analiza malog gospodarstva i trendova njegova razvoja i predlaže programske mjere i instrumente za razvoj malog gospodarstva te prati djelovanje i predlaže unaprjeđenje instrumenata gospodarskog sustava. Izrađuje metodologiju za praćenje učinaka mjera poticanja malog gospodarstva na nacionalnoj i regionalnoj razini; provodi ekonomsku procjenu učinaka propisa i vrednovanje učinaka mjera; izrađuje ekonomske i financijske analize i prognoze malog gospodarstva; sustavno prati, analizira i izvješćuje o rezultatima provedbe mjera poticaja malog gospodarstva prema određenoj periodici; provodi nadzor i kontrolu nad trošenjem sredstava potpora; prati zakone i druge propise koji uređuju poticanje razvoja maloga gospodarstva i državne potpore i surađuje s nadležnim tijelima za državne potpore; prati strategije i programe nositelja mjera i instrumenata razvoja maloga gospodarstva i predlaže njihovo usklađivanje i politike sukladno smjernicama razvoja malog gospodarstva; izrađuje prijedlog državnog proračuna i strateškog plana i godišnje planove rada vezano na mjerodavni djelokrug Službe; daje stručna mišljenja i objašnjenja u vezi s primjenom i provedbom zakona i drugih propisa; obavlja stručne poslove koji se odnose na prilagodbu propisa propisima Europske unije. Usko surađuje i koordinira poslove s drugim ustrojstvenim jedinicama. Surađuje s drugim tijelima državne uprave, jedinicama lokalne i područne (regionalne) samouprave, agencijama, poduzetničkom potpornom infrastrukturom, financijskim i drugim institucijama, stručnim i znanstvenim institucijama i krovnim institucijama subjekata malog gospodarstva te europskim i međunarodnim institucijama u okviru svojeg djelokruga. Sudjeluje u izradi nacrta prijedloga zakona i prijedloga drugih propisa iz nadležnosti Službe; prati međunarodne propise u području poduzetništva te sudjeluje u izradi nacrta prijedloga međudržavnih ugovora iz nadležnosti Ministarstva; sudjeluje u pripremi programa i projekata za korištenje EU sredstava i fondova i njihovoj provedbi; sudjeluje u pripremi programa i projekata te provedbi darovnica iz Programa Europske unije, programa Europske unije i drugih oblika međunarodne pomoći. Surađuje s tijelima državne uprave nadležnim provedbene strategije, programe i projekte razvoja elektroničke državne i javne uprave u području malog gospodarstva i obrta; obavlja upravni i stručni nadzor. Prati smjernice, propise, pravila i postupke rada europskih tijela u istom ili sličnom mjerodavnom djelokrugu; predlaže oblik i način te priprema informacije za javnu komunikaciju sa subjektima malog gospodarstva i širom poslovnom zajednicom primjenom računalskih rješenja sustava SISMG; osmišljava, planira i organizira oblike i načine prijenosa stručnih znanja i dobre prakse iz svojeg djelokruga. Služba sudjeluje na savjetovanjima, radionicama, seminarima i tečajevima, konferencijama i okruglim stolovima i drugim oblicima komunikacije s poslovnom zajednicom u cilju promidžbe poduzetništva, te obavlja i druge poslove iz svoga djelokruga.

U sklopu Službe za programe potpora, analizu i Središnji informacijski sustav malog gospodarstva ustrojavaju se sljedeće ustrojstvene jedinice:

4.1.1.1. Odjel za programe potpora i Središnji informacijski sustav malog gospodarstva

4.1.1.2. Odjel za kontrolu i praćenje potpora, financijske i ekonomske analize.«.

Članak 16.

Naslov iznad članka 24. i članak 24. mijenjaju se i glase:

»4.1.1.1. Odjel za programe potpora i Središnji informacijski sustav malog gospodarstva

Članak 24.

Odjel za programe potpora i Središnji informacijski sustav malog gospodarstva vodi poslove vezane uz razvoj i održavanje Središnjeg informacijskog sustava malog gospodarstva obavlja poslove na uspostavi sustava SISMG, vodi brigu o operabilnosti sustava, prati procese u sustavu i radu sa sustavom i daje prijedloge za poboljšanja; vodi poslove na komunikacijskom povezivanju sustava SISMG s postojećim bazama podataka u tijelima državne uprave, jedinicama lokalne i područne samouprave i drugim institucijama i agencijama sukladno zakonu i drugim propisima; predlaže rješenja za nadogradnju sustava SISMG kao i za korisnike sustava koji nemaju informacijski sustav odnosno, koji ne raspolažu informatičkim rješenjem za uključivanje u sustav; administrira programski sustav i operativne module u sustavu u svrhu uređivanja, praćenja i dokumentiranja danih ovlaštenja i prioriteta za pristup sustavu i rješava u pitanjima neovlaštenih radnji imenovanih osoba – korisnika sustava; osigurava pravodobno rješavanje zastoja i potrebne intervencije službi za održavanje sustava radi njegova nesmetanog rada; neposredno surađuje s korisnicima sustava u cilju pravilne uporabe strojne, programske i komunikacijske opreme; vodi administratorske sustavne poslove na uređivanju korisničkih prava pristupa i davanja ovlaštenja u sustavu, podsustavima i Registrima; vodi brigu o sigurnosnom pohranjivanju svih podataka središnje baze podataka i zaštiti sustava, te uredovnim operativnim postupcima u sustavu kao i sekundarnoj informatičkoj opremi na kojoj će se nalaziti sigurnosna kopija podataka koji se nalaze u sustavu SISMG; prikuplja, obrađuje i analizira podatke registriranih subjekata malog gospodarstva i drugih subjekata koji obavljaju poduzetničku djelatnost sukladno propisima; daje prijedloge i sudjeluje u izradi operativne i druge dokumentacije povezane s pravilima, ovlaštenjima i odgovornostima za uporabu sustava SISMG; vodi i pohranjuje službenu sustavnu dokumentaciju sukladno normama za informacijske sustave i propisima za tijela državne uprave. Pruža stručnu pomoć i organizira učenje za korisnike sustava SISMG; sudjeluje u izradi i provedbi strategija i programa poticanja malog gospodarstva u cilju provedbe programskih i strateških mjera i aktivnosti primjenom programskih rješenja sustava SISMG; prati propise vezane uz dodjelu državnih potpora, zakonodavstvo za malo gospodarstvo i druge propise koji utječu na poslovanje malog gospodarstva; izrađuje izvješća o korištenju državnih potpora, realizaciji strategija, programa i projekata temeljem podataka u sustavu SISMG i dostavlja ih nadležnim ustrojstvenim jedinicama u Ministarstvu, kao i izvješća za korisnike sustava; daje stručna mišljenja u vezi s državnim potporama i poticajnim mjerama u okviru svojeg djelokruga; daje prijedloge za nabavku strojne, programske i komunikacijske opreme; usko surađuje s ostalim ustrojstvenim jedinicama kao i korisnicima sustava SISMG, sudjeluje u pripremi i provedbi projekata i programa Europske unije i drugih oblika međunarodne pomoći na razini djelokruga Odjela, te obavlja i druge poslove iz svoga djelokruga.«.

Članak 17.

Naslov iznad članka 25. i članak 25. mijenjaju se i glase:

»4.1.1.2. Odjel za kontrolu i praćenje potpora, financijske i ekonomske analize

Članak 25.

Odjel za kontrolu i praćenje potpora, financijske i ekonomske analize obavlja poslove praćenja malog gospodarstva temeljem financijskih i ekonomskih analiza i njegovih poslovno financijskih rezultata te utvrđuje trendove razvoja; provodi usporedne analize poticajnih mjera i sustavnih rezultata provedbe strategija, programa i gospodarske politike i njihova učinka na malo gospodarstvo; sudjeluje u izradi i provodi metodologiju za praćenje učinaka mjera poticanja malog gospodarstva na nacionalnoj i regionalnoj razini i vrednuje ih; provodi ekonomsku procjenu učinaka propisa temeljem donesene metodologije i utvrđenih procesa; priprema podatke i informacije za provedbu testa učinaka propisa na malo gospodarstvo i izrađuje analize (SME test), te prati primjenu smjernica za pametne propise (SMART regulation) i analizira mjere za poboljšanje poduzetničkog i investicijskog okruženja; prikuplja relevantne podatke temeljene na dokazima temeljem kojih predlaže smjernice za odabir najboljih rješenja za donošenje propisa ili za nepoduzimanje normativnih aktivnosti i mjera; analizira pozitivne i negativne učinke propisa na gospodarstvo, a u analizu su uključeni financijski i socijalni učinci, zaštita okoliša, te osvrt na fiskalni učinak; sustavno prati i analizira provedbu poticajnih mjera za malo gospodarstvo, provodi ocjenu učinaka i sastavlja izvještaje i informacije prema određenoj periodici sukladno zakonskim propisima te provodi nadzor i kontrolu nad trošenjem sredstava potpora; provodi ankete s korisnicima poticajnih mjera i istraživanja malog gospodarstva prema potrebi i zahtjevima; prati zakone i druge propise koji uređuju poslovanje subjekata malog gospodarstva; prati strategije i programe nositelja mjera i instrumenata razvoja maloga gospodarstva te provodi odgovarajuće sustavne analize; daje mišljenja na prijedloge nacrta zakona i izvješća. Usko surađuje s ostalim ustrojstvenim jedinicama kao i korisnicima izvještaja. Surađuje s drugim tijelima državne uprave, jedinicama lokalne i područne (regionalne) samouprave, agencijama, poduzetničkom potpornom infrastrukturom, financijskim i drugim institucijama, stručnim i znanstvenim institucijama i krovnim institucijama subjekata malog gospodarstva te europskim i međunarodnim institucijama u okviru djelokruga Odjela; prati međunarodne propise u području poduzetništva te sudjeluje u izradi nacrta prijedloga međudržavnih ugovora u okviru nadležnosti. Temeljem financijskih i ekonomskih analiza i prognoza sudjeluje u pripremi programa i projekata za korištenje EU sredstava i fondova i njihovoj provedbi te provedbi darovnica iz programa Europske unije te sudjeluje u provedbi projekata i programa Europske unije i drugih oblika međunarodne pomoći, sudjeluje na stručnim savjetovanjima, radionicama, seminarima i tečajevima, konferencijama i okruglim stolovima i drugim oblicima komunikacije i promidžbe poduzetništva na razini djelokruga Odjela, te obavlja i druge poslove iz svoga djelokruga.«.

Članak 18.

Naslov iznad članka 26. i članak 26. mijenjaju se i glase:

»4.1.2. Služba za financijsku podršku

Članak 26.

Služba za financijsku podršku surađuje s domaćim financijskim institucijama; obavlja stručne poslove, prati, analizira i izvješćuje o suradnji s domaćim financijskim institucijama; vodi sve poslove vezano uz alternativne investicijske fondove; koordinira provedbe mjera poticaja razvoja malog i srednjeg poduzetništva i obrta u vezi suradnje s domaćim financijskim institucijama; prati stanje te izrađuje analize i sastavlja izvješća o realizaciji programa i projekata za potrebe Ministarstva; prati propise i daje stručna mišljenja iz svoga djelokruga; obavlja stručne, administrativne i upravno-pravne poslove koji se odnose na suradnju i koordinaciju rada s ostalim stručnim tijelima vezanim uz provedbu i praćenje projekata za malo i srednje poduzetništvo i obrt; izrađuje potrebna izvješća i informacije; analizira izvršenje i učinkovitost projekata, godišnjih i višegodišnjih planova rada; zadužena je za uspostavu, održavanje i nadogradnju odgovarajućeg sustava pohrane dokumentacije izvještavanja i informiranja; sudjeluje u pripremi i prati izvršenje državnog proračuna u okviru djelokruga Službe, te obavlja i druge poslove iz svoga djelokruga.«.

Članak 19.

Naslov iznad članka 29. i članak 29. mijenjaju se i glase:

»4.2. Sektor za unaprjeđenje i razvoj poduzetništva i obrta

Članak 29.

Sektor za unaprjeđenje i razvoj poduzetništva i obrta prati stanje malog i srednjeg poduzetništva i obrta; predlaže politiku mjera za sustavni razvoj kroz promidžbu, izobrazbu, informiranje, stručnu pomoć, formiranje i dodjelu poticajnih sredstava, izgradnju institucionalne podrške i usklađivanje pravnih propisa; prati i analizira stanje u poduzetništvu i obrtu; prati provođenje zakona i podzakonskih propisa koji uređuju uvjete i način poslovanja; predlaže mjere gospodarske politike za brži razvoj poduzetništva i obrta te brine o provođenju predloženih mjera; predlaže projekte i izvore njihovog financiranja; poduzima odgovarajuće aktivnosti za promidžbu poduzetništva i obrta te poticanje organiziranog nastupa obrtnika i poduzetnika u zemlji i inozemstvu; priprema nacrte prijedloga zakona i prijedloge drugih propisa iz svoga djelokruga; prati međunarodne propise iz područja poduzetništva i obrta; provodi upravni postupak u drugom stupnju i stručni nadzor u upravnim stvarima iz nadležnosti Sektora, ako ti poslovi ili dio poslova zakonom, drugim propisom ili ovom Uredbom nisu stavljeni u nadležnost druge unutarnje ustrojstvene jedinice ili upravne organizacije u sastavu Ministarstva; koordinira rad obrtnog registra i poslove izdavanja obrtnica; vodi evidenciju ugovora o naukovanju; skrbi o strukovnoj izobrazbi za potrebe obrtništva, poduzetničkom učenju i usavršavanju; priprema i provodi projekte i programe Europske unije; izrađuje obrazovne programe za obrtnička zanimanja i programe strukovnog obrazovanja i usavršavanja; nadzire polaganje majstorskih ispita i ispita o stručnoj osposobljenosti; daje upute i mišljenja u vezi s provođenjem zakonskih i podzakonskih propisa iz svoga djelokruga; surađuje s drugim tijelima državne uprave te Hrvatskom obrtničkom komorom i drugim asocijacijama na rješavanju problema vezanih uz poslovanje obrtnika kao i uz strukovnu izobrazbu; nadzire rad Hrvatske obrtničke komore; vodi upravni postupak u vezi s priznavanjem inozemnih obrazovnih kvalifikacija za stjecanje majstorskog zvanja; surađuje sa stručnim i znanstvenim institucijama, potiče međusobno povezivanje i umrežavanje subjekata malog gospodarstva te njihovo povezivanje s velikim gospodarskim subjektima; prati djelovanje i predlaže unaprjeđenje instrumenata gospodarskog sustava; osmišljava mjere gospodarske politike; predlaže i organizira stručno usavršavanje poduzetnika, prati podatke o malom gospodarstvu i trendove njegova razvoja; predlaže mjere i aktivnosti za razvoj klastera i zadruga te potiče osnivanje i povezivanje klastera i zadruga; organizira i osigurava provedbu poticajnih mjera; priprema izvješća o radu klastera i zadruga; prati provedbu zakona i podzakonskih propisa iz ovoga područja; nadzire namjensko korištenje sredstava za programe i potpore iz nadležnosti Sektora; obavlja stručne poslove koji se odnose na prilagodbu propisa propisima Europske unije; predlaže i provodi mjere za poticanje izvoza i ulaganja u subjekte maloga gospodarstva; surađuje s drugim tijelima državne uprave, jedinicama lokalne i područne (regionalne) samouprave, stručnim i znanstvenim institucijama i asocijacijama; izrađuje nacrte prijedloga zakona i prijedloge drugih propisa iz nadležnosti Sektora; izrađuje prijedlog državnog proračuna vezano uz aktivnosti Sektora; daje mišljenja i objašnjenja u vezi s primjenom i provedbom zakona i drugih propisa; prati i predlaže izmjene propisa, priprema izradu i izrađuje nacrte prijedloga međudržavnih ugovora iz nadležnosti Sektora; prati primjenu i osigurava izvršenje zakona i drugih propisa; sudjeluje u pripremi programa i projekata te provedbi projekata i programa Europske unije te ostalih oblika međunarodne pomoći; sudjeluje na konferencijama, stručnim skupovima, edukacijama, predavanjima i slično iz svoga djelokruga, te obavlja i druge poslove iz svoga djelokruga.

U sklopu Sektora za unaprjeđenje i razvoj poduzetništva i obrta, ustrojavaju se sljedeće ustrojstvene jedinice:

4.2.1. Služba za strukovno obrazovanje, poduzetničko učenje te potporu poduzetničkog udruživanja

4.2.2. Služba za upravno-pravne poslove i Obrtni registar.«.

Članak 20.

Naslov iznad članka 30. i članak 30. mijenjaju se i glase:

»4.2.1. Služba za strukovno obrazovanje, poduzetničko učenje te potporu poduzetničkog udruživanja

Članak 30.

Služba za strukovno obrazovanje, poduzetničko učenje te potporu poduzetničkog udruživanja prati i analizira stanje u obrtništvu i strukovnom obrazovanju; poduzima mjere i aktivnosti za sustavni razvoj poduzetništva i obrta te strukovnog obrazovanja i učenja za poduzetništvo; izrađuje metodologiju za izradu obrazovnih programa; predlaže donošenje programa strukovnog obrazovanja za stjecanje kvalifikacije za tržište rada za zanimanja u sustavu vezanih obrta, predlaže donošenje programa za majstorske ispite i ispite o stručnoj osposobljenosti; predlaže programe obrazovanja i usavršavanja obrtnika i poduzetnika te vodi brigu o njihovom provođenju, predlaže i provodi mjere i aktivnosti za sustavni razvoj strukovnog obrazovanja i poduzetničkog učenja; analizira i prati njihove učinke; daje potporu poduzetničkom udruživanju, posebno udruživanju u zadruge i klastere te predlaže mjere i aktivnosti za razvoj klastera i zadruga; potiče njihovo osnivanje i povezivanje klastera i zadruga; predlaže i provodi mjere za poticanje razvoja klastera i zadruga; provodi upravni postupak u drugom stupnju te upravni nadzor u upravnim stvarima iz nadležnosti Službe, posebice u dijelu Zakona o zadrugama te Zakona o obrtu; daje stručna mišljenja i objašnjenja u vezi s primjenom i provedbom zakona i drugih propisa; prati i predlaže izmjene propisa, priprema izradu i izrađuje nacrte prijedloga zakona i drugih propisa iz svojeg djelokruga; obavlja nadzor nad provođenjem majstorskih ispita i ispita o stručnoj osposobljenosti, obavlja nadzor nad postupkom izdavanja dozvola obrtnicima za izvođenje praktičnog dijela naukovanja; sastavlja analize i izvješća o provedenom nadzoru; prati namjensko korištenje sredstava iz poticajnih programa; izrađuje prijedlog državnog proračuna vezano uz aktivnosti Službe; sudjeluje u pripremi programa i projekata EU fondova i njihovoj provedbi; koordinira i surađuje s ostalim ustrojstvenim jedinicama Ministarstva; surađuje s komorama, savezima, obrazovnim ustanovama, tijelima državne uprave i institucijama, te obavlja i druge poslove iz svoga djelokruga.

U sklopu Službe za strukovno obrazovanje, poduzetničko učenje te potporu poduzetničkog udruživanja, ustrojavaju se sljedeće ustrojstvene jedinice:

4.2.1.1. Odjel za poticanje umrežavanja i drugih oblika udruživanja

4.2.1.2. Odjel za strukovno obrazovanje i poduzetničko učenje.«.

Članak 21.

Naslov iznad članka 30.a i članak 30.a mijenjaju se i glase:

»4.2.1.1. Odjel za poticanje umrežavanja i drugih oblika udruživanja

Članak 30.a

Odjel za poticanje umrežavanja i drugih oblika udruživanja obavlja poslove u vezi s osnivanjem zadruga i klastera; prati i analizira stanje u zadrugarstvu; vodi registar klastera; nadzire provođenje Zakona i podzakonskih propisa kojima se uređuju uvjeti i način poslovanja zadruga; provodi upravni nadzor u upravnim stvarima iz nadležnosti Odjela, vezano uz područje zadruga i klastera; obavlja promidžbene i marketinške aktivnosti sa svrhom internacionalizacije hrvatskog gospodarstva te planira i provodi poslove koji se odnose na promidžbeno-marketinške aktivnosti s ciljem privlačenja kapitala u zadruge i klastere; predlaže i unaprjeđuje zakonsku regulativu u svrhu poboljšanja uvjeta za ulaganje; surađuje s drugim državnim tijelima Republike Hrvatske s ciljem uspostave potrebne organizacijske strukture za provođenje zakona i drugih akata iz područja zadruga i klastera, te strategije razvoja klastera u Republici Hrvatskoj; izrađuje i daje upute i mišljenja u vezi s provođenjem zakonskih i podzakonskih propisa iz svoga djelokruga; surađuje s drugim tijelima državne uprave i Hrvatskim savezom zadruga na rješavanju problema vezanih uz poslovanje zadruga; izrađuje prijedloge propisa kojima se uređuju pravna pitanja te prati primjenu zakonskih propisa; surađuje sa znanstvenim i stručnim institucijama; izrađuje izvješća i pruža stručne informacije iz djelokruga svoje nadležnosti; sudjeluje u pripremi programa i projekata te provedbi projekata i programa Europske unije i ostalih oblika međunarodne pomoći, sudjeluje na konferencijama, stručnim skupovima, edukacijama, predavanjima i slično iz svoga djelokruga, te obavlja i druge poslove iz svoga djelokruga.«.

Članak 22.

Naslov iznad članka 30.b i članak 30.b mijenjaju se i glase:

»4.2.1.2. Odjel za strukovno obrazovanje i poduzetničko učenje

Članak 30.b

Odjel za strukovno obrazovanje i poduzetničko učenje prati postojeći sustav strukovnog obrazovanja; poduzima mjere i aktivnosti za sustavni razvoj strukovnog obrazovanja i učenja za poduzetništvo; sudjeluje u izradi nacrta prijedloga zakona iz djelokruga Službe te predlaže donošenje podzakonskih propisa; izrađuje metodologiju za izradu obrazovnih programa; predlaže donošenje programa strukovnog obrazovanja za stjecanje kvalifikacije za tržište rada za zanimanja u sustavu vezanih obrta, predlaže donošenje programa za majstorske ispite i ispite o stručnoj osposobljenosti; predlaže programe obrazovanja i usavršavanja obrtnika i poduzetnika te vodi brigu o njihovom provođenju; izrađuje i daje upute i mišljenja u vezi sa strukovnim obrazovanjem i posebnim uvjetima za obavljanje obrta; sudjeluje u pripremi programa i projekata EU fondova i njihovoj provedbi; surađuje s komorama i drugim asocijacijama, obrazovnim ustanovama, tijelima državne uprave i institucijama; provodi upravni postupak, upravni nadzor u upravnim stvarima iz nadležnosti Odjela; obavlja upravni i stručni nadzor nad provođenjem majstorskih ispita i ispita o stručnoj osposobljenosti, obavlja nadzor nad postupkom izdavanja dozvola obrtnicima za izvođenje praktičnog dijela naukovanja; vodi evidenciju ugovora o naukovanju; obavlja upravni postupak u vezi s priznavanjem inozemnih obrazovnih kvalifikacija za stjecanje majstorskog zvanja, te obavlja i druge poslove iz svoga djelokruga.«.

Članak 23.

Naslov iznad članka 31. i članak 31. mijenjaju se i glase:

»4.2.2. Služba za upravno-pravne poslove i Obrtni registar

Članak 31.

Služba za upravno-pravne poslove i Obrtni registar koordinira poslove u vezi s upisom obrta u obrtni registar i izdavanjem obrtnica, vodi brigu o uspostavi i funkcioniranju obrtnog registra, o održavanju, razvoju i unaprjeđivanju informacijskog i komunikacijskog sustava Obrtnog registra, te nadzire vođenje Obrtnog registra u registarskim tijelima. Obavlja poslove vezane za komunikacijsko povezivanje postojećih baza podataka u tijelima državne uprave i ostalim institucijama. Izrađuje i daje upute i mišljenja u vezi s provođenjem zakonskih i podzakonskih propisa iz svoga djelokruga. Pruža stručnu pomoć korisnicima u cilju pravilne uporabe aplikacije i strojne opreme. Administrira aplikacije Obrtnog registra i Open VPN-a u svrhu reguliranja pristupanja sustavu i daljnjih ovlaštenja. Osigurava potrebne intervencije servisnih službi. Obavlja dnevno kopiranje eksporta baze na prenosivi medij te prenosive medije i izvozom podataka iz baze Obrtnog registra pohranjuje u vatrootporni sef. Vodi brigu o sigurnosnom pohranjivanju svih podataka središnje baze putem dislocirane kopije podataka. Surađuje s drugim tijelima državne uprave te Hrvatskom obrtničkom komorom. Predlaže mjere za unaprjeđenje aplikacije za vođenje Obrtnog registra. Prikuplja, obrađuje i analizira podatke o obrtništvu. Sudjeluje u izradi nacrta prijedloga zakona i prijedloga drugih propisa koji uređuju uvjete i način poslovanja obrtnika; prati provođenje zakona i podzakonskih propisa te predlaže izmjene; obavlja upravni i stručni nadzor u upravnim stvarima, pruža stručnu pomoć obrtnicima i nadležnim registarskim tijelima, izrađuje procjenu učinaka propisa, sudjeluje u pripremi programa i projekata za EU fondove i njihovoj provedbi, sudjeluje u izradi nacrta prijedloga zakona i prijedloga drugih propisa koji uređuju uvjete i način poslovanja obrtnika; prati provođenje zakona i podzakonskih propisa te predlaže izmjene; prati međunarodne propise u području obrtništva te izrađuje nacrte prijedloga međudržavnih ugovora iz nadležnosti Službe; provodi upravni postupak po žalbi protiv rješenja nadležnih ureda državne uprave u županijama odnosno nadležnog ureda Grada Zagreba u upravnim stvarima iz područja obrta, pruža stručnu pomoć obrtnicima, sudjeluje u pripremi programa i projekata za EU fondove i njihovoj provedbi, zastupa Ministarstvo u postupcima pred upravnim sudovima i Visokim upravnim sudom Republike Hrvatske te obavlja i druge poslove iz svoga djelokruga.

U sklopu Službe za upravno-pravne poslove i Obrtni registar, ustrojavaju se sljedeće ustrojstvene jedinice:

4.2.2.1. Odjel za upravno-pravne poslove

4.2.2.2. Odjel za razvoj i potporu Obrtnom registru.«.

Članak 24.

Naslov iznad članka 32. i članak 32. mijenjaju se i glase:

»4.2.2.1. Odjel za upravno-pravne poslove

Članak 32.

Odjel za upravno-pravne poslove sudjeluje u izradi nacrta prijedloga zakona i prijedloga drugih propisa koji uređuju uvjete i način poslovanja obrtnika; prati provođenje zakona i podzakonskih propisa te predlaže izmjene; izrađuje procjenu učinaka propisa za zakone iz djelokruga obrta; prati međunarodne propise u području obrtništva te surađuje u izradi nacrta prijedloga međudržavnih ugovora iz nadležnosti Odjela; vodi drugostupanjski upravni postupak o žalbama protiv rješenja nadležnih ureda državne uprave u županijama odnosno nadležnom uredu Grada Zagreba, upravni i stručni nadzor u upravnim stvarima, putem aplikacije za vođenje obrtnog registra nadzire vođenje Obrtnog registra u registarskim tijelima, zastupa Ministarstvo u postupcima pred upravnim sudovima i Visokim upravnim sudom Republike Hrvatske iz djelokruga obrta, daje stručna mišljenja i objašnjenja zakona i podzakonskih akata, pruža stručnu pomoć obrtnicima, u okviru svoje nadležnosti surađuje s ostalim tijelima državne uprave, te obavlja i druge poslove iz svoga djelokruga.«.

Članak 25.

Naslov iznad članka 33. i članak 33. mijenjaju se i glase:

»4.2.2.2. Odjel za razvoj i potporu Obrtnom registru

Članak 33.

Odjel za razvoj i potporu Obrtnom registru koordinira poslove u svezi s upisom obrta u Obrtni registar i izdavanjem obrtnica, vodi brigu o uspostavi i funkcioniranju Obrtnog registra, o održavanju, razvoju i unaprjeđivanju informacijskog i komunikacijskog sustava Obrtnog registra te putem aplikacije za vođenje Obrtnog registra nadzire vođenje Obrtnog registra u registarskim tijelima. Obavlja poslove vezane za komunikacijsko povezivanje postojećih baza podataka u tijelima državne uprave i ostalim institucijama. Izrađuje i daje upute i mišljenja u svezi s tehnikama provođenja zakonskih i podzakonskih propisa kroz informacijski sustav Obrtnog registra. Daje stručna mišljenja i objašnjenja zakona i podzakonskih akata. Pruža stručnu pomoć korisnicima u cilju pravilne upotrebe aplikacije i strojne opreme. Administrira aplikacije Obrtnog registra i Open VPN-a u cilju reguliranja pristupa sustavu i daljnjih ovlaštenja. Osigurava potrebne intervencije servisnih službi. Obavlja kopiranje eksporta baze na prenosive medije te prenosive medije pohranjuje u vatrootporni sef. Vodi brigu o sigurnosnom pohranjivanju svih podataka središnje baze podataka. U okviru svoje nadležnosti surađuje s drugim tijelima državne uprave te Hrvatskom obrtničkom komorom. Predlaže i provodi mjere za unaprjeđenje aplikacije za vođenje Obrtnog registra i IT servisa Obrtnog registra. Izrađuje statistička i druga izvješća iz svoga djelokruga rada, za potrebe internih i vanjskih korisnika. Obavlja nadzor i administriranje web foruma Obrtnog registra, te obavlja i druge poslove iz svoga djelokruga.«.

Članak 26.

Naslov iznad članka 34. i članak 34. mijenjaju se i glase:

»5. UPRAVA ZA EU PROGRAME I PROJEKTE

Članak 34.

Uprava za EU programe i projekte obavlja stručne, administrativne i upravno-pravne poslove koji se odnose na pripremu, planiranje, provedbu, financiranje, praćenje i vrednovanje strateških planova i programskih dokumenata za korištenje sredstava iz pretpristupnih programa, strukturnih i Kohezijskog fonda Europske unije te razvija i provodi suradnju s međunarodnim institucijama (poput TAIEX, MATRA, EIB, EBRD, WBIF, Svjetske banke i sl.). Sudjeluje u pripremi, praćenju korištenja i vrednovanju programa i projekata Europske unije, sudjeluje u procesu ugovaranja darovnica i zajmova međunarodnih institucija namijenjenih poduzetništvu i obrtništvu te koordinira i sudjeluje u provedbi različitih programa Europske unije, programa bilateralne pomoći i međunarodnih institucija namijenjenih poduzetništvu i obrtništvu te prati tijek i dinamiku realizacije, obavlja evaluaciju i priprema izvješća o provedbi. Uprava je nadležna za provedbu osmog prioritetnog područja Europske strategije za dunavsku makroregiju koje se odnosi na »Podršku razvoju konkurentnosti uključujući i razvoj klastera», pripremu i provedbu projekata za Okvir za investicije u jugoistočnoj Europi (Western Balkans Investment Framework – WBIF)za financiranje infrastrukturnih projekata, te koordinaciju komponentu tehničke pomoći instrumenta Razvoj poduzetništva i poticanje inovacija u jugoistočnoj Europi (Western Balkans Enterprise Development and Innovation Facility – EDIF). Prati međunarodne propise iz svoga djelokruga, organizira seminare i edukacije potrebne za provedbu programa i projekata, te obavlja i druge poslove iz svoga djelokruga.

U sklopu Uprave za EU programe i projekte, ustrojavaju se sljedeće ustrojstvene jedinice:

5.1. Sektor za programe i projekte EU

5.2. Služba za transnacionalne i višekorisničke programe i projekte.«.

Članak 27.

Naslov iznad članka 39. i članak 39. mijenjaju se i glase:

»5.2. Služba za transnacionalne i višekorisničke programe i projekte

Članak 39.

Služba za transnacionalne i višekorisničke programe i projekte obavlja poslove koji se odnose na sudjelovanje u izradi i provedbi godišnjih i višegodišnjih strateških i operativnih programa financiranih iz proračuna Republike Hrvatske i/ili drugih izvora financiranja u kontekstu europske transnacionalne suradnje; sudjeluje u pripremi programa europske transnacionalne suradnje uključujući makroregionalne strategije te pomorske programe Europske unije za naredno programsko razdoblje u kojima će sudjelovati Republika Hrvatska; razvija odnose s vodećim međunarodnim institucijama, organizacijama, bankama i njihovim upravnim i stručnim tijelima (TAIEX, MATRA, Europska investicijska banka, Europska banka za obnovu i razvoj, Western Balkans Investment Framework, grupacija Svjetske banke i dr.) s ciljem ugovaranja darovnica i zajmova za financiranje projekata vezanih uz razvoj maloga gospodarstva i obrta. Nadležna je za provedbu osmog prioritetnog područja Europske strategije za dunavsku makroregiju koje se odnosi na »Podršku razvoju konkurentnosti uključujući i razvoj klastera«. Priprema projekte u području poduzetničkog učenja, poduzetništva i obrta u suradnji s međunarodnim financijskim institucijama za korištenje posebnih financijskih instrumenata i razvojnih inicijativa financiranih strukturnim instrumentima u suradnji s Europskom komisijom; priprema i provodi projekte za Okvir za investicije u jugoistočnoj Europi (Western Balkans Investment Framework – WBIF) za financiranje infrastrukturnih projekata te koordinira komponentu tehničke pomoći instrumenta Razvoj poduzetništva i poticanje inovacija u jugoistočnoj Europi (Western Balkans Enterprise Development and Innovation Facility – EDIF) . Priprema i obavlja poslove vezane za horizontalne programe EU koji su namijenjeni za više država korisnica IPA programa – Višekorisnička IPA u vezi s ugovaranjem i potpisivanjem ugovora o zajmovima, darovnicama i drugim oblicima financijske podrške i pomoći što ih međunarodne institucije odobravaju te prati korištenje sredstava i sastavlja odgovarajuća izvješća. Prati poslovnu politiku, programe, odluke upravnih tijela, standarde, pravila, procedure i postupke rada međunarodnih institucija te njihove uvjete, financijske proizvode i instrumente, posebno one koji su od interesa za Republiku Hrvatsku u području poduzetništva i obrta. Služba pruža stručnu pomoć i savjete korisnicima zajmova i darovnica, organizira stručna savjetovanja, radionice, seminare i tečajeve, te obavlja druge poslove iz svoga djelokruga.

U sklopu Službe za transnacionalne i višekorisničke programe i projekte ustrojavaju se sljedeće ustrojstvene jedinice:

5.2.1. Odjel za pripremu programa i projekata

5.2.2. Odjel za provedbu programa i projekata.«.

Članak 28.

Naslov iznad članka 40. i članak 40. mijenjaju se i glase:

»5.2.1. Odjel za pripremu programa i projekata

Članak 40.

Odjel za pripremu programa i projekata sudjeluje u ugovaranju darovnica, zajmova i drugih oblika financijske podrške i pomoći, pripremi dokumentacije i sklapanju bilateralnih i međunarodnih financijskih ugovora, sudjeluje u izradi nacrta zakona o potvrđivanju bilateralnih i međunarodnih financijskih ugovora iz svoje nadležnosti, pruža stručnu pomoć i savjete korisnicima pojedinih zajmova i darovnica, sudjeluje u pripremi izvješća i analitičkih materijala o suradnji s međunarodnim institucijama u kojima je Republika Hrvatska članica; priprema i obavlja poslove vezano za suradnju s uredima međunarodnih institucija sa sjedištem u Republici Hrvatskoj i u inozemstvu, surađuje s domaćim i inozemnim stručnim savjetnicima te organizira edukacije i savjetovanja za korisnike darovnica, zajmova i drugih oblika pomoći, te obavlja i druge poslove iz svoga djelokruga.«.

Članak 29.

Naslov iznad članka 41. i članak 41. mijenjaju se i glase:

»5.2.2. Odjel za provedbu programa i projekata

Članak 41.

Odjel za provedbu programa i projekata obavlja poslove nadzora provedbe svih projekata financiranih iz zajmova i darovnica u nadležnosti Ministarstva; priprema, koordinira poslove korištenja sredstava zajmova, darovnica i drugih oblika financijske pomoći prema pravilima i procedurama međunarodnih institucija; priprema i obavlja poslove vezane za korištenje sredstava zajmova, darovnica i drugih oblika financijske pomoći; priprema i obavlja poslove u vezi s osiguravanjem sredstava za uredno i pravodobno plaćanje obveza međunarodnim institucijama, usklađuje, potiče i prati provedbu sklopljenih ugovora, te obavlja druge poslove iz svoga djelokruga.«.

Članak 30.

Okvirni broj državnih službenika i namještenika, potrebnih za obavljanje poslova iz djelokruga Ministarstva, prikazan je u tablici, koja je sastavni dio ove Uredbe.

Članak 31.

Ministar poduzetništva i obrta, uz prethodnu suglasnost središnjeg tijela državne uprave nadležnog za službeničke odnose, uskladit će Pravilnik o unutarnjem redu Ministarstva poduzetništva i obrta s odredbama ove Uredbe u roku trideset dana od dana njezina stupanja na snagu.

Članak 32.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/14-03/30

Urbroj: 50301-05/05-14-2

Zagreb, 19. ožujka 2014.

Predsjednik

Zoran Milanović, v. r.

OKVIRNI BROJ DRŽAVNIH SLUŽBENIKA I NAMJEŠTENIKA MINISTARSTVA PODUZETNIŠTVA I OBRTA

|  |  |
| --- | --- |
| Ustrojstvene jedinice ministarstva | Broj službenika i namještenika |
| 1. KABINET MINISTRA | 12 |
| 2. GLAVNO TAJNIŠTVO MINISTARSTVA | 1 |
| – neposredno u Glavnom tajništvu, izvan sastava nižih ustrojstvenih jedinica glavnog tajništva | 1 |
| 2.1. Služba za proračun i financije | 1 |
| 2.1.1. Odjel za proračun, računovodstvene poslove i poslove financijskog upravljanja | 5 |
| 2.1.2. Odjel za provođenje postupaka javne nabave | 3 |
| 2.2. Služba za ljudske potencijale, pravne i opće poslove | 15 |
| Glavno tajništvo Ministarstva – ukupno | 26 |
| 3. UPRAVA ZA MEĐUNARODNU SURADNJU, INVESTICIJE I INOVACIJE |  |
| – neposredno u upravi, izvan sastava nižih ustrojstvenih jedinica uprave | 1 |
| 3.1. Sektor za investicije i poduzetničku infrastrukturu | 1 |
| 3.1.1. Služba za poticanje investicija | 1 |
| 3.1.1.1 Odjel za investicije | 5 |
| 3.1.1.2. Odjel za nadzor provedbe poticaja | 5 |
| 3.1.2. Služba za poduzetničku infrastrukturu | 8 |
| 3.2. Sektor za međunarodnu suradnju i poticanje inovacija | 1 |
| 3.2.1. Služba za međunarodnu institucionalnu suradnju | 1 |
| 3.2.1.1. Odjel za poticanje izvoza | 3 |
| 3.2.1.2. Odjel za multilateralnu suradnju | 3 |
| 3.2.2. Služba za inovacije | 5 |
| Uprava za međunarodnu suradnju, investicije i inovacije – ukupno | 34 |
| 4. UPRAVA ZA PODUZETNIŠTVO I OBRT |  |
| – neposredno u upravi, izvan sastava nižih ustrojstvenih jedinica uprave | 1 |
| 4.1. Sektor za financijsku podršku i praćenje poduzetništva i obrta | 1 |
| 4.1.1. Služba za programe potpora, analizu i Središnji informacijski sustav malog gospodarstva | 1 |
| 4.1.1.1. Odjel za programe potpora i Središnji informacijski sustav malog gospodarstva | 5 |
| 4.1.1.2. Odjel za kontrolu i praćenje potpora, financijske i ekonomske analize | 3 |
| 4.1.2. Služba za financijsku podršku | 5 |
| 4.2. Sektor za unaprjeđenje i razvoj poduzetništva i obrta | 1 |
| 4.2.1. Služba za strukovno obrazovanje, poduzetničko učenje te potporu poduzetničkog udruživanja | 1 |
| 4.2.1.1. Odjel za poticanje umrežavanja i drugih oblika udruživanja | 3 |
| 4.2.1.2. Odjel za strukovno obrazovanje i poduzetničko učenje | 5 |
| 4.2.2. Služba za upravno-pravne poslove i Obrtni registar | 1 |
| 4.2.2.1. Odjel za upravno-pravne poslove | 5 |
| 4.2.2.2. Odjel za razvoj i potporu Obrtnom registru | 3 |
| Uprava za poduzetništvo i obrt – ukupno | 35 |
| 5. UPRAVA ZA EU PROGRAME I PROJEKTE |  |
| – neposredno u upravi, izvan sastava nižih ustrojstvenih jedinica uprave | 1 |
| 5.1. Sektor za programe i projekte EU | 1 |
| 5.1.1. Služba za pripremu i vrednovanje EU programa | 5 |
| 5.1.2. Služba za provedbu EU programa i projekata | 9 |
| 5.1.3. Služba za ugovaranje i financiranje EU projekata | 1 |
| 5.1.3.1. Odjel za ugovaranje | 5 |
| 5.1.3.2. Odjel za financijsku kontrolu i praćenje | 5 |
| 5.2. Služba za transnacionalne i višekorisničke programe i projekte | 1 |
| 5.2.1. Odjel za pripremu programa i projekata | 3 |
| 5.2.2. Odjel za provedbu programa i projekata | 3 |
| Uprava za EU programe i projekte – ukupno | 34 |
| 6. SAMOSTALNI ODJEL ZA UNUTARNJU REVIZIJU | 4 |
| MINISTARSTVO PODUZETNIŠTVA I OBRTA – UKUPNO | 145 |

37 24.03.2014 Uredba o izmjenama i dopunama Uredbe o unutarnjem ustrojstvu Ministarstva poduzetništva i obrta

37 24.03.2014 Uredba o izmjenama i dopunama Uredbe o unutarnjem ustrojstvu Ministarstva poduzetništva i obrta

Uredba, NN 37/2014-650